KOMISIJAS ATZINUMSatbilstīgi Līguma par Eiropas Savienības darbību 294. panta 7.punkta c) apakšpunktam, par Eiropas Parlamenta grozījumu[-iem]Padomes nostājā attiecībā uz priekšlikumu EIROPAS PARLAMENTA UN PADOMES REGULAIpar biocīdo produktu laišanu tirgū un lietošanu /* COM/2012/0135 final - 2009/0076 (COD) */





2009/0076 (COD) KOMISIJAS ATZINUMS atbilstīgi Līguma par Eiropas Savienības darbību 294. panta 7.punkta c) apakšpunktam, par Eiropas Parlamenta grozījumu[-iem] Padomes nostājā attiecībā uz priekšlikumu EIROPAS PARLAMENTA UN PADOMES REGULAI par biocīdo produktu laišanu tirgū un lietošanu 1. IEVADS Līguma par Eiropas Savienības darbību 294. panta 7. punkta c) apakšpunktā paredzēts, ka Komisijai jāsniedz atzinums par Eiropas Parlamenta otrajā lasījumā ierosinātajiem grozījumiem. Komisija šeit izklāsta savu atzinumu par grozījumiem, ko ierosinājis Parlaments. 2. Vispārīga informācija Komisija 2009. gada 12. jūnijā iesniedza Eiropas Parlamentam un Padomei priekšlikumu regulai par biocīdo produktu laišanu tirgū un lietošanu, lai to pieņemtu ar EK līguma 251. pantā noteikto koplēmuma procedūru. Ekonomikas un sociālo lietu komiteja sniedza atzinumu 2010. gada 17. februārī. Eiropas Parlaments pieņēma nostāju pirmajā lasījumā 2010. gada 22. septembrī. Padome panāca politisko vienošanos par priekšlikumu 2010. gada 20. decembrī un pieņēma kopējo nostāju 2011. gada 21. jūnijā. Pastāvīgo pārstāvju komiteja (Coreper) vienojās par kompromisu otrajā lasījumā 2011. gada 23. novembrī. Eiropas Parlaments pieņēma normatīvo rezolūciju otrajā lasījumā 2012. gada 19. janvārī. 3. Komisijas priekšlikuma mērķis Ierosinātās regulas mērķis ir uzlabot biocīdo produktu iekšējā tirgus darbību, vienlaikus nodrošinot augstu vides un cilvēka veselības aizsardzības līmeni. Priekšlikumā ierosināts novērst vairākas nepilnības, kas tika konstatētas pirmajos astoņos Direktīvas 98/8/EK īstenošanas gados, samazināt atbilstības nodrošināšanas izmaksas, laikus paredzēt problēmas, ko varētu sagādāt produktu atļauju piešķiršanas, kā arī savstarpējas atzīšanas procedūra, un atjaunināt un pielāgot juridisko instrumentu jaunākajām politikas tendencēm. 4. Komisijas atzinums par Eiropas Parlamenta ierosinātajiem grozījumiem Eiropas Parlaments 2012. gada 19. janvāra plenārsēdē pieņēma kompromisu, par ko bija vienojies ar Padomi, lai otrajā lasījumā panāktu vienošanos. Šie grozījumi pamatā skar šādus aspektus: – aktīvo vielu izslēgšanas kritēriji no apstiprināšanas procesa; – ES centralizētās procedūras piemērošanas joma attiecībā uz biocīdiem produktiem, – lielāka prasību elastība attiecībā uz datiem un izmēģinājumu samazināšana ar mugurkaulniekiem, – prasības attiecībā uz apstrādāto preču marķējumu, – ziņojumu publicēšana un informācijas izplatīšana, – Eiropas Ķīmisko vielu aģentūrai uzticētie uzdevumi un pamats atlīdzības maksājumiem šai aģentūrai. Komisija neiebildīs pret šo kompromisu, jo kopumā tas ir saskaņā ar priekšlikuma vispārīgo mērķi un galvenajām iezīmēm. Kas attiecas uz īstenošanas tiesību aktu izmantošanu Eiropas Ķīmisko vielu aģentūrai maksājamās atlīdzības noteikšanai, nanomateriālu definēšanai un atlīdzības noteikšanai par savstarpējas atzīšanas pieteikumiem, Komisija ir sniegusi deklarācijas, un tās ir pievienotas šim atzinumam. 5. Secinājums Saskaņā ar Līguma par Eiropas Savienības darbību 293. panta 2. punktu Komisija neiebilst pret grozījumiem, par kuriem Eiropas Parlaments nobalsojis otrajā lasījumā atbilstīgi iepriekš aprakstītajam kompromisa tekstam. Pielikums: Komisijas deklarācijas Komisijas deklarācija par īstenošanas tiesību aktu izmantošanu atlīdzības noteikšanai Komisija uzskata, ka atlīdzību Eiropas Ķīmisko vielu aģentūrai nevar noteikt ar īstenošanas tiesību aktiem. Tomēr Komisija, ievērojot kompromisa garu, neiebilst pret galīgo tekstu, par kuru panākuši vienošanos Padome un Eiropas Parlaments. Taču šajā konkrētajā jautājumā Komisija patur tiesības izmantot tādus tiesiskās aizsardzības līdzekļus, kas paredzēti Līgumā, lai saņemtu no Tiesas skaidrojumus par 290. un 291. panta norobežojuma problēmu. Komisijas deklarācija par nanomateriālu definīciju Lai gan Komisija var piekrist galīgajam tekstam, par ko panākuši vienošanos Padome un Eiropas Parlaments, tā joprojām uzskata, ka tieša atsauce uz Komisijas Ieteikumu 2011/696/ES par nanomateriālu definīciju būtu piemērotāka, ņemot vērā nepieciešamību pēc harmonizētas nanomateriālu definīcijas, kas būtu piemērojama saistībā ar visiem ES tiesību aktiem, un iespēju to ērti pielāgot tehnikas un zinātnes attīstībai. Šajā nolūkā Komisija veiks nepieciešamās darbības, lai nodrošinātu, ka tas tiek ņemts vērā visos turpmākajos priekšlikumos. Komisijas deklarācija par atlīdzību saistībā ar savstarpējas atzīšanas pieteikumiem Izstrādājot priekšlikumu regulai par atlīdzību saskaņā ar 80. panta 1. punktu, Komisija centīsies nodrošināt, lai, nosakot atlīdzības lielumu Eiropas Ķīmisko vielu aģentūrai par savstarpējas atzīšanas pieteikumiem, tiktu ņemts vērā atlīdzības lielums dalībvalstīs un neveidotos neproporcionāls slogs uzņēmumiem, jo īpaši MVU.